

**REPUBLIKA HRVATSKA**

**BRODSKO POSAVSKA ŽUPANIJA**

**OPĆINA STARO PETROVO SELO**

**OPĆINSKI NAČELNIK**

KLASA:320-01/21-01/02

URBROJ:2178/23-01-21-2

Staro Petrovo Selo, 19.04.2021.

Na temelju Programa potpora u poljoprivredi Općine Staro Petrovo Selo za 2021. godinu („Službeni glasnik Općine Staro Petrovo Selo“ br. 08/2020) i članka 38. Statuta Općine Staro Petrovo Selo („Službeni glasnik Općine Staro Petrovo Selo“ 02/2018, 04/2018, 01/2021) objavljuje se

**JAVNI POZIV**

**za dostavu prijava za korištenje sredstava iz Proračuna Općine Staro Petrovo Selo za 2021. godinu za potporu za ulaganja u materijalnu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom**

1. **PREDMET JAVNOG POZIVA**

Predmet ovog Javnog poziva je prikupljanje prijava za korištenje sredstava iz Proračuna Općine Staro Petrovo Selo za 2021. godinu za potporu za ulaganja u materijalnu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom propisanih Programom potpora u poljoprivredi i ruralnom razvoju na području Općine Staro Petrovo Selo za 2021. godinu (Službeni glasnik Općine Staro Petrovo Selo br.08/20) (u daljnjem tekstu: Program).

Cilj ovog Javnog poziva je :

* Bolje korištenje poljoprivrednih površina u svrhu poticanja primarne poljoprivredne proizvodnje i prerade poljoprivrednih proizvoda,
* Povećanje konkurentnosti obiteljskih gospodarstava,
* Podizanje kvalitete života i proširenje gospodarskih programa na cijelom (ruralnom) području Općine Staro Petrovo Selo
* Transformacija lokalne poljoprivrede, brži razvoj poljoprivredne proizvodnje, modernizacija poljoprivrednih gospodarstava te poticanje umrežavanja poljoprivrednih proizvođača prioritetno definirani „Strategijom razvoja Općine Staro Petrovo Selo“

Mjera koja je predmet ovog Javnog poziva je:

**Mjera 1: Potpore za ulaganja u materijalnu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom**

Potpore za ulaganja u materijalnu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom (čl. 14 Uredbe br. 702/2014).

Potpore za ulaganja u materijalnu imovinu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom spojive su s unutarnjim tržištem u smislu članaka 107. st. 3. t. c) Ugovora i izuzete iz obveze prijave iz njegova članka 108. st. 3. ako ispunjavaju uvjete iz st.2. do 14. čl. 14. i poglavlja I. Uredbe br. 702/2014 kod čega:  
– „materijalna imovina“ znači imovinu koja se sastoji od zemljišta, građevina i postrojenja te strojeva i opreme,   
– „nematerijalna imovina“ znači imovinu koja nema fizički ili financijski oblik – poput; znanje i iskustvo ili druga vrsta intelektualnog vlasništva.

Ulaganje može provoditi jedan ili više korisnika ili se ono odnosi na materijalnu imovinu ili

nematerijalnu imovinu koju upotrebljava jedan ili više korisnika.

Ulaganje mora imati barem jedan od sljedećih ciljeva:

* poboljšanje ukupnih rezultata i održivosti poljoprivrednoga gospodarstva, osobito smanjenjem troškova proizvodnje ili poboljšanjem i preusmjeravanjem proizvodnje;
* poboljšanje prirodnog okoliša, higijenskih uvjeta ili standarda dobrobiti životinja, uz uvjet
* da predmetno ulaganje nadilazi standarde Unije koji su na snazi;
* stvaranje i poboljšanje infrastrukture povezane s razvojem, prilagodbom i modernizacijom
* poljoprivrede, uključujući pristup poljoprivrednom zemljištu, okrupnjavanje zemljišta i poboljšanje, opskrbu i uštedu energije i vode;
* ostvarivanje agro-okolišnih i klimatskih ciljeva, očuvanje biološke raznolikosti vrsta i staništa
* ponovna uspostava proizvodnog potencijala koji je oštećen elementarnim nepogodama, nepovoljnim klimatskim prilikama koje se mogu izjednačiti s elementarnom nepogodom, bolestima životinja ili nametnicima bilja te sprečavanje šteta koje uzrokuju ti događaji.

Ulaganje mora biti u skladu sa zakonodavstvom Unije i s nacionalnim pravom dotične države članice o zaštiti okoliša. Potpora za ulaganja za koja je potrebna procjena utjecaja na okoliš u skladu s Direktivom 2011/92/EU podliježe uvjetu da je takva procjena izvršena i da je odobrenje za provedbu predmetnog projekta ulaganja dano prije datuma dodjele pojedinačne potpore.

Potporom su obuhvaćeni slijedeći prihvatljivi troškovi:

(a) nabava/kupnja nove ili rabljene poljoprivredne mehanizacije, strojeva i opreme do tržišne vrijednosti imovine;

* kupnja mehanizacije i opreme za obavljanje poljoprivrednih djelatnosti

Intenzitet potpore za kupnju poljoprivredne mehanizacije manjim poljoprivrednim proizvođačima na području Općine je do 85% ukupnih troškova po zahtjevu, ali ne više od 20.000,00 kuna po korisniku u tekućoj godini.

Ukupna raspoloživa sredstva za ulaganja u materijalnu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom u okviru ovog Javnog poziva iznose najviše 500.000,00 kuna.

Sredstva se dodjeljuju redoslijedom zaprimanja zahtjeva do iskorištenja svih sredstava osiguranih u Proračunu za tu stavku.

Za istu potporu, korisnik može potporu temeljem Programa potpora u poljoprivredi i ruralnom razvoju na području Općine Staro Petrovo Selo za 2021. godinu ostvariti samo jednom tijekom kalendarske godine.

Potpore se dodjeljuju u skladu s raspoloživim sredstvima do iskorištenja istih.

1. **KORISNICI SREDSTAVA**

Korisnik sredstava potpore iz Proračuna Općine Staro Petrovo Selo može biti poljoprivredno gospodarstvo upisano u Upisnik poljoprivrednih gospodarstava i OPG registriran na području Općine Staro Petrovo Selo.

Poljoprivredna gospodarstva obuhvaćaju slijedeće subjekte iz primarne proizvodnje poljoprivrednih proizvoda: obiteljska poljoprivredna gospodarstva (OPG), poljoprivredna gospodarstva, obrti, trgovačka društva, udruge i zadruge registrirane za obavljanje poljoprivredne djelatnosti, koji podmiruju sve obveze prema Općini Staro Petrovo Selo.

Za korisnike potpora koji su u sustavu PDV-a, troškovi PDV-a nisu prihvatljivi za odobravanje potpore.

Korisnici moraju udovoljavati i ostalim uvjetima propisanim po pojedinim mjerama, a sve u skladu s pojedinim člancima i Prilogom I Uredbe 702/2014.

Korisnici moraju biti upisani u Upisnik poljoprivrednih gospodarstava, imati prebivalište i OPG registriran na području Općine Staro Petrovo Selo te podmirene sve obveze prema Općini Staro Petrovo Selo.

Korisnik potpore dužan je omogućiti davatelju potpore kontrolu namjenskog utroška dobivene potpore.

U slučaju da korisnik dobivena sredstva ne koristi namjenski dužan je Općini Staro Petrovo Selo izvršiti povrat uplaćenih sredstava uvećanih za zakonske kamate i gubi pravo slijedećih pet (5) godina na poticajna sredstva Općine Staro Petrovo Selo.

Korisnik potpore ne smije otuđiti predmetno ulaganje niti mu promijeniti namjenu, te ga je dužan održavati u svrsi i funkciji najmanje 3 godine od datuma isplate potpore. Korisnik koji je ostvario potporu po Programu potpora u poljoprivredi i ruralnom razvoju na području Općine Staro Petrovo Selo za 2021. godinu, ne može biti korisnik iste ukoliko nije opravdao namjenski utrošena sredstva te biti korisnik iste slijedećih 7 godina računajući od godine kad je opravdao namjenski utrošena dobivena sredstva potpore.

**3) KRITERIJI ZA DODJELU POTPORA**

Prilikom vrednovanja i ocjenjivanja dostavljenih projekata primjenjivat će se kriteriji za dodjelu financijskih sredstava kako slijedi:

|  |  |
| --- | --- |
| **Mjera 1: Potpore za ulaganja u materijalnu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom** | |
| 1. Potpore za kupnju poljoprivredne mehanizacije | |
| **KRITERIJ** | **BOD** |
| **1. Ekonomska veličina poljoprivrednog gospodarstva (eura)** | |
| 1.000 – 10.000 | 10 |
| 10.001 – 20.000 | 5 |
| **2. Nabava nove ili rabljene mehanizacije, stroja ili opreme** | |
| Novo | 10 |
| Rabljeno | 5 |
| **3. Korisnik je primio potporu za nabavu mehanizacije iz Programa ruralnog**  **razvoja** | |
| Da | 5 |
| Ne | 10 |

1. **POTREBNA DOKUMENTACIJA I POSTUPAK PRIJAVE**

1. prijava za mjeru,

2. preslika osobne iskaznice podnositelja,

3. potvrdu nadležne Porezne uprave o stanju duga koja ne smije biti starija od 30 dana

računajući od dana podnošenja prijave,

4. izvod iz Upisnika poljoprivrednih gospodarstava;

5. dokaz o ekonomskoj veličini poljoprivrednog gospodarstva;

6. izjavu ovjerenu kod javnog bilježnika da je/nije korisnik primio potporu za nabavu

mehanizacije iz Programa ruralnog razvoja;

7. potvrdu da nema dugovanja prema Općini Staro Petrovo Selo;

8. izvod iz obrtnog ili sudskog registra iz kojega je vidljivo da je subjekt registriran za obavljanje poljoprivredne djelatnosti;

9. ponudu temeljem koje će biti kupljena poljoprivredna mehanizacija;

10. i drugu dokumentaciju za koju se ukaže potreba dostavljanja.

Postupak pregleda prijava provodi Povjerenstvo imenovano od strane Općinskog vijeća, a koje ima predsjednika i četiri člana.

Povjerenstvo razmatra prijave te ukoliko ista udovoljava uvjetima javnog poziva predlaže Općinskom načelniku donošenje Odluke o isplati potpore pojedinom korisniku potpore. O svakom zahtjevu Odlukom odlučuje općinski načelnik

Potpore se isplaćuju na račun korisnika.

Prijava za korištenje sredstava po Javnom pozivu podnose se do 31.12.2021. godine odnosno do iskorištenja sredstava za ovu proračunsku godinu te uz priloženu svu potrebnu dokumentaciju i na propisanim obrascima koje zainteresirani mogu dobiti u Općini Staro Petrovo Selo, Trg kralja Tomislava 2, 35420 Staro Petrovo Selo ili preuzeti na internetskim stranicama www.staropetrovoselo.hr, a ispunjena prijava za korištenje sredstava i pripadajuća dokumentacija dostavlja se osobno ili poštom na adresu: Općini Staro Petrovo Selo, Trg kralja Tomislava 2, 35420 Staro Petrovo Selo.

OPĆINSKI NAČELNIK

Nikola Denis, univ.bacc.oec.